Stan Lee

Stan Lee (28. joulukuuta 1922 New York City, New York – 12. marraskuuta 2018 Los Angeles, Kalifornia), syntyjään Stanley Martin Lieber, oli yhdysvaltalainen sarjakuvien käsikirjoittaja ja toimittaja. Hän loi, yleensä Jack Kirbyn tai Steve Ditkon kanssa, Marvel Comics -sarjakuvayhtiölle useita supersankareita ja supersankariryhmiä, joista merkittävimmät ovat Ihmeneloset, Hulk, Thor, Hämähäkkimies, Ryhmä-X, Daredevil ja Rautamies. Hänen menestyksensä auttoi Marvelia kasvamaan pienestä kustantamosta suureksi sarjakuvayhtiöksi.

Elämä ja ura
Stan Lee, syntyjään Stanley Martin Lieber, syntyi 28. joulukuuta 1922 New Yorkissa. Valmistuttuaan lukiosta Lee pääsi Timely Comics -sarjakuvakustantamon toimitusapulaiseksi. Leen kirjoittama tekstitarina "Captain America Foils the Traitor’s Revenge" julkaistiin Kapteeni Amerikka -lehdessä  Captain America Comics #3 keväällä 1941. Myöhemmin Lee alkoi kirjoittaa sarjakuvakäsikirjoituksia, ja hän yleni Timelyn toimittajaksi vuonna 1942. Hän käytti käsikirjoittajana taiteilijanimeä Stan Lee, jonka hän myöhemmin vaihtoi viralliseksi nimekseen.

Toisessa maailmansodassa Lee palveli kotirintamalla kirjoittajana ja piirtäjänä.

Leen luomia sarjoja 1940- ja 1950-luvuilla olivat The Witness, The Destroyer, Jack Frost, Whizzer ja Black Marvel. Atlasiksi nimensä vaihtaneella kustantamolla oli tuolloin taloudellisia vaikeuksia.

Lee ja sarjakuvapiirtäjä Jack Kirby loivat vuonna 1961 Ihmeneloset -sarjan neljästä astronautista, joilla on supervoimat. Sarja nosti Leen ja Marvel Comicsiksi nimensä vaihtaneen kustantamon suosituiksi. Vuotta myöhemmin Lee ja piirtäjä Steve Ditko loivat Hämähäkkimiehen, josta tuli myös suosittu. Marvel tuotti sarjakuvia nopeassa tahdissa, ja Lee loi seuraavina vuosina työtoveriensa kanssa uusia suosittuja supersankareita kuten Hulkin ja Ryhmä-X:n. Lee, Kirby ja Ditko tekivät sarjoja yhdessä, ja piirtäjälle annettiin aiempaa käytäntöä enemmän sananvaltaa juonen suhteen. Leen luomille supersankareille on ominaista se, että heillä on supervoimiensa ohella myös inhimillisiä epävarmuuksia ja tunteita. Leestä tuli vuonna 1972 Marvelin julkaisija ja päämies.

Työskenneltyään Marvelilla lähes 60 vuoden ajan Leestä tehtiin kunniapuheenjohtaja. Lee perusti vuonna 1999 Stan Lee Media -yhtiön, joka on hänen luomilleen hahmoille perustettu Internet-viihdeyhtiö. Sen ensimmäinen hanke oli animoitu Internet-sarja nimeltä 7th Portal. Sarja menestyi hyvin, mutta myöhemmin firma joutui vaikeuksiin ja meni konkurssiin vuonna 2001. Kolme vuotta myöhemmin Lee perusti Pow Entertainment -yhtiön uusille hahmoilleen ja franchisetoiminnoilleen. Lee aloitti myös History Channel -kanavalla Stan Lee’s Superhumans -televisiosarjan, jossa esiteltiin ihmisiä, joilla on huomionarvoisia taitoja ja kykyjä. Vuonna 2012 hän avasi YouTube-kanavan Stan Lee’s World of Heroes.

Leen luomat hahmot ovat seikkailleet useissa menestyselokuvissa etenkin 2000-luvulla. Vuonna 2005 Lee voitti Marvelia vastaan nostamansa oikeusjutun ensimmäisen Hämähäkkimies-elokuvan maksamattomista korvauksista.

Lee on kirjoittanut useita kirjoja sarjakuvista ja omasta elämästään. Vuonna 2008 hänelle myönnettiin National Medal of Arts -tunnustus.

Lee on esiintynyt vieraana useilla yhdysvaltalaisilla sarjakuvafestivaaleilla. Hän on toiminut useimpien Marvelin sarjakuvasankareihin pohjautuvien elokuvien tuottajana ja tehnyt niissä cameoesiintymisiä.

Lee oli naimisissa Joan B. Leen kanssa vuodesta 1947 tämän kuolemaan asti. He saivat kaksi lasta.

Lee kuoli sydämen vajaatoimintaan ja hengitysvajaukseen 95-vuotiaana Los Angelesissa 12. marraskuuta 2018 jouduttuaan sairaalaan aiemmin samana päivänä.

Cameot Marvel-universumissa 

Lee teki cameo-esiintymisiä monissa Marvelin supersankareihin perustuvissa tuotannoissa.

X-Men -elokuvassa hän on nakkikauppias uimarannalla.
Spider-Man – hämähäkkimies -elokuvassa hän suojelee erästä pikkutyttöä samalla, kun Hämähäkkimies ja Vihreä Menninkäinen taistelevat.
Daredevil-elokuvassa hän näytteli vanhaa miestä, jonka nuori Matt Murdock pelastaa jäämästä auton alle.
Hulk-elokuvassa hän on turvatoimiin tyytymätön vartija laboratoriossa, jossa Bruce Banner on töissä.
Spider-Man 2 -elokuvassa hän vetää naisen pois putoavan kiven alta.
Fantastic Four -elokuvassa hän on ensimmäisen kerran nimetty hahmo sarjakuvasta eli Willie Lumpkin, postinkantaja, joka antaa Ihmenelosille postin heidän tullessaan Baxter-rakennukseen.
X-Men: Viimeinen kohtaaminen -elokuvassa hän kastelee ruohikkoa, kun Professori X ja Magneto tulevat antamaan kutsun kouluun Jean Greylle.
Spider-Man 3 -elokuvassa hän katsoo Peterin kanssa valotaulusta ilmoitusta, jossa kerrotaan, että Hämähäkkimies palkitaan kaupungin avaimella. Stan toteaa, että ”yksikin ihminen voi saada aikaan jotain”, ja poistuu lausuttuaan erään vakiotokaisunsa: ”Nuff said!”. 
Fantastic Four: Hopeasurffari -elokuvassa hän on yksi Herra Fantastisen ja Näkymättömän naisen häävieraista ja sanoo nimensäkin siinä. Häntä ei kuitenkaan päästetä sisään.
Iron Man -elokuvassa Tony Stark tervehtii häntä ja luulee häntä hetken kaunottarien ympäröimäksi Hugh Hefneriksi suuren juhlan sisääntulossa.
 The Incredible Hulk -elokuvassa hän juo energiajuomaa ja sen joukkoon vahingossa joutunutta Bruce Bannerin verta ja saa gammasäteilymyrkytyksen.
Iron Man 2 -elokuvassa Tony Stark tervehtii häntä Stark-näyttelyssä ja luulee häntä Larry Kingiksi.
Thor -elokuvassa hän ajaa valkoisella Dodge-pakulla yrittäen irrottaa Thorin vasaraa irti maasta.
Captain America: The First Avenger -elokuvassa hän on neljän tähden kenraalina tiedotustilaisuudessa.
The Avengers -elokuvassa hän vilahti uutislähetyksessä mutta ei uskonut supersankareiden olemassaoloon.
The Amazing Spider-Man -elokuvassa hän on kirjastonhoitaja, joka kuuntelee äänilevyjä eikä huomaa, kun Hämähäkkimies ja Lisko taistelevat.
Iron Man 3 -elokuvassa hän on missikilpailun tuomarina.
Lego Marvel Super Heroes -videopelissä Stan Lee on hahmo, jonka saa, kun on pelastanut kaikki pulassa olevat Stan Leet.
Thor: The Dark World -elokuvassa hän kuuntelee Erik Selvigin luentoa maailmojen hetkellisestä yhdistymisestä ja pyytää luennon lopuksi kenkäänsä takaisin.
Captain America: The Return of the First Avenger -elokuvassa hän on museon vartija, joka huomaa vanhan Kapteeni Amerikan puvun varastetuksi ja pelkää tästä syystä saavansa potkut.
The Amazing Spider-Man 2 -elokuvassa hän on high schoolin päättäjäisissä kuuntelemassa Gwen Stacyn puhetta.
Guardians of the Galaxy -elokuvassa hän esiintyy Xandar-planeetalla Rocketin tarkkaillessa häntä.
Big Hero 6 -animaatioelokuvassa hän esittää Fredin isää.
Avengers: Age of Ultron -elokuvassa hän näyttelee toisen maailmansodan veteraania Kostajat-tornin juhlassa ja Thorin neuvoista huolimatta kokeilee asgardilaista alkoholijuomaa, mutta sitten hänet myöhemmin saatetaan humalaisena ulos, ja hän mutisee yhden vakiotokaisunsa: ”Excelsior!”
Ant-Man -elokuvassa hän näyttelee baarimikkoa, joka monen muun henkilön ohella oli osa Luisin viestiketjua, jossa tämä kertoi Sam Wilsonin etsivän Scott Langia.
Lego Marvel’s Avengers -videopelissä Stan Lee on hahmo, jonka saa kun on pelastanut kaikki pulassa olevat Stan Leet.
Deadpool -elokuvassa hän näyttelee striptease-klubin DJ:tä.
Captain America: Civil War -elokuvassa hän näyttelee FedExin lähettiä, joka toimittaessaan paketin Kostajien tukikohtaan tulee lausuneeksi Tony Starkin nimen väärin: ”Tony Stank”.
X-Men: Apocalypse -elokuvassa hän ja Joan B. Lee ovat niiden joukossa, jotka näkevät, kuinka maailman suurvallat laukaisevat kaikki ydinohjuksensa avaruuteen.
Doctor Strange -elokuvassa hän istuu linja-autossa lukemassa Aldous Huxleyn kirjaa Tajunnan ovet kiinnittämättä mitään huomiota, siihen kun Stephen Strange ja Mordo törmäävät ikkunaan paetessaan Kaeciliusta ja kiihkoilijoita.
Guardians of the Galaxy Vol. 2 -elokuvassa hän näyttelee astronauttia, joka nähdään kahdessa kohtauksessa kertomassa Maan oudoista tapahtumista Seuraajille, joita asia ei kiinnosta.
Spider-Man: Homecoming -elokuvassa hän näyttelee miestä nimeltä Gary, joka osallistuu sanaharkkaan Hämähäkkimiehen luultua yhtä hänen naapureistaan autovarkaaksi.
Thor: Ragnarök -elokuvassa hän näyttelee parturia, joka Sakaarissa leikkaa Thorin hiukset lyhyiksi ennen Mestareiden ottelua.
Black Panther -elokuvassa hän näyttelee eteläkorealaisessa kasinossa olevaa uhkapelaajaa, joka lupasi Everett Rossille pitävänsä huolta T’Challan voittamista ja jälkeensä jättämistä pelimerkeistä.
Avengers: Infinity War -elokuvassa hän näyttelee Peter Parkerin luokan koulubussin kuljettajaa, joka Q-aluksen nähtyään ihmetteli oppilaiden panikoitumista.
Ant-Man and the Wasp -elokuvassa hän näyttelee miestä, jonka autoon Hope van Dyne osuu vahingossa yhdellä kutistuslevykkeellä taistellessaan Sonny Burchin miehiä sekä Aavetta vastaan.
Spider-Man -videopelissä hän on kahvilanpitäjä, joka iloitsee nähdessään Peter Parkerin ja Mary Jane Watsonin yhdessä.
Venom -elokuvassa hän näyttelee koirankävelyttäjää, joka elokuvan lopussa yrittää kehottaa Eddie Brockia pyrkimään takaisin yhteen Anne Weyingin kanssa.
Spider-Man: Kohti hämähäkkiversumia -animaatioelokuvassa hän antoi Miles Moralesille Hämähäkkimiehen puvun. Lisäksi Lee ääninäytteli Maa-67 -universumin versiota J. Jonah Jamesonista.
Captain Marvel -elokuvassa hän luki Häiriköt-elokuvan käsikirjoitusta metrojunassa, jossa Carol Danvers jahtasi erästä skrullia.
Avengers: Endgame -elokuvassa hän esiintyi nuorempana itsenään vuonna 1970 ja ajoi autolla tuntematon nainen kyydissään New Jerseyssä sijaitsevan S.H.I.E.L.D.:in tukikohdan ohi. Kohtausta varten Stan Lee oli digitaalisesti muokattu nuoremman näköiseksi.

Kirjallisuutta

Lähteet

Aiheesta muualla

 Stan Lee.org
 
 NNDB: Stan Lee
 Stan Leen muistokirjoitus Helsingin Sanomissa

Yhdysvaltalaiset sarjakuvantekijät
Marvel Comics
Eisner-palkinnon saajat
Vuonna 1922 syntyneet
Vuonna 2018 kuolleet
Amerikanjuutalaiset
Seulonnan keskeiset artikkelit